b'\n_START_ARTICLE_\nDrugi kinesko-japanski rat\n_START_SECTION_\n1937.\n_START_PARAGRAPH_\n7. srpnja 1937. dogodio se Incident kod mosta Marka Pola koji se nalazi sjeverizapadno od Pekinga a u kojem su japanski i kineski vojnici razmijenili paljbu, nakon \xc4\x8dega izbija drugi kinesko-japanski rat. To se na podru\xc4\x8dju Azije smatra po\xc4\x8detkom Drugog svjetskog rata. _NEWLINE_\xc4\x8cang Kaj-\xc5\xa1ek morao je sklopiti sporazum s KP Kine te se do kraja godine odvijalo niz borbi Japanaca i kineskih snaga predvo\xc4\x91enih s jedne strane Kuomintangom, a s druge komunistima. Iako su Kinezi uspijevali povremeno pru\xc5\xbeiti ozbiljniji otpor, op\xc4\x87enito su japanske snage bile u velikoj premo\xc4\x87i. Kuomintan\xc5\xa1ke snage nisu uspjele zadr\xc5\xbeati Japance koji su u srpnju zauzeli Peking (29. srpnja), Tientsin, Kalgan i druge gradove u sjevernoj Kini. U bitci za Shangai Japanci su mobilizirali 200 000 vojnika i napali ga 13. kolovoza, a zauzeli su ga nakon tri mjeseca te\xc5\xa1kih borbi. U bitci za Nanking je pak ubijeno vi\xc5\xa1e od 300 000 Kineza \xc5\xa1to neki nazivaju i masakrom. Nakon japanskog osvajanja Shangaia i Nankinga krajem godine, \xc4\x8cang Kaj-\xc5\xa1ek je bio prisiljen premjestiti sjedi\xc5\xa1te vlade u Wuhan (Hankow). Japanci su nastavili napredovanje sa sjevera i juga prema sredi\xc5\xa1njoj Kini. Nadmo\xc4\x87niji u naoru\xc5\xbeanju, Japanci su bombardiranjem gradova prouzro\xc4\x8dili te\xc5\xa1ke gubitke, osobito me\xc4\x91u civilima.\n_START_SECTION_\n1938.\n_START_PARAGRAPH_\nNakon kona\xc4\x8dnog neuspjeha pregovora, japanska vlada u sije\xc4\x8dnju odlu\xc4\x8duje uni\xc5\xa1titi nacionalnu kinesku vladu, i namjerava krenuti u ofanzivu na Wuhan, za \xc5\xa1to je trebalo osvojiti sva va\xc5\xbenija \xc5\xbeeljezni\xc4\x8dka \xc4\x8dvori\xc5\xa1ta. U poku\xc5\xa1aju da ostvari tu namjeru, Japanci ulaze u bitku za Taierd\xc5\xbeuang, u kojoj Kinezi po\xc4\x8detkom travnja ostvaruju svoju prvu ozbiljnu pobjedu._NEWLINE_U travnju u Japanu stupa na snagu Zakon o mobiliziranju koji sve gospodarske i dru\xc5\xa1tvene aspekte usmjerava ka efikasnijem vo\xc4\x91enju rata. Kad raniji general i protivnik daljnje eskalacije, Ugaki Kazushige, postaje ministar inozemnih poslova Japana, u svijetu se bude nade za mirno rje\xc5\xa1enje konflikta s Kinom. No umjesto da se situacija smiri, dolazi do spora sa SSSR-om oko Mand\xc5\xbeurije, a posljedica je rusko-japanski pograni\xc4\x8dni sukob iz kojeg Sovjeti izlaze kao pobjednici. U drugom poku\xc5\xa1aju Japan u svibnju osvaja grad Taierd\xc5\xbeuang, no mit o nepobjedivosti japanske vojske je slomljen._NEWLINE_Da bi zaustavio Japance, \xc4\x8cang Kaj-\xc5\xa1ek u svibnju otvara nasipe uz \xc5\xbdutu rijeku i poplavljuje ogromna podru\xc4\x8dja, no kako civilno stanovni\xc5\xa1tvo nije bilo upozoreno, poginulo je oko 890 000, a oko 12 milijuna Kineza ostalo je bez krova. Bujice su odnijele oko 4000 sela i 11 gradova. Poplave su na nekoliko mjeseci zaustavile japanski prodor prema Wuhanu. Tek krajem listopada Japanci uz velike gubitke osvajaju Wuhan, a kratko nakon toga, bez ve\xc4\x87eg otpora, i Kanton. Vlada je sada morala prije\xc4\x87i u Chongqing na koji su po\xc4\x8dela i prva masovna bombardiranja s mnogo civilnih \xc5\xbertava. Kako su japanske snage tada blokirale Kinu s mora, do kraja 1938. izgra\xc4\x91en je put snabdijevanja Kine preko Burme. _NEWLINE_Ipak, usprkos svega toga, nije do\xc5\xa1lo do \xc5\xbeeljene kapitulacije Kine, a japanski stratezi su bili prisiljeni prihvatiti \xc4\x8dinjenicu da \xc4\x87e ovaj rat trajati zna\xc4\x8dajno du\xc5\xbee od planiranog.\n_START_SECTION_\n1939.\n_START_PARAGRAPH_\nOva godina obilje\xc5\xbeena je naporima Japanaca da osvoje prevlast, a Kineza da  zaustave protivnika. Izredale su se japanske pobjede u bitkama za otok Hainan, Nanchang, Suixian, Zaoyang i Shantou. Kineske pobjede su bile u bitkama za Changsha i ju\xc5\xbenu Guangxi, ali u zimskoj ofenzivi 1939./1940. nisu bili uspje\xc5\xa1ni zbog neopremljenosti i neiskustva.  Uspjesi nisu bili dovoljni da bi se jedna strana mogla smatrati pobjednikom, no op\xc4\x87enito uzev\xc5\xa1i, Japanci su postepeno napredovali koristiv\xc5\xa1i se \xc4\x8dak i bojnim otrovom. Tek bitka za ju\xc5\xbeni Guangxi (od 15. studenog 1939. do 25. velja\xc4\x8de 1940.) donosi prevlast Japancima jer su time potpuno presjekli putove snabdijevanja od morske obale prema unutra\xc5\xa1njosti Kine._NEWLINE_Te godine ameri\xc4\x8dki ministar inozemnih poslova Cordell Hull dva puta je pozivao japanskog veleposlanika u Washingtonu na konzultacije kako bi upozorio Japan na bojazni SAD-a vezane uz "mand\xc5\xbeuriziranje" kineskih otoka. No, Japan nije odgovarao na ta upozorenja, nego je najavio sklapanje vojnog pakta izme\xc4\x91u Japana, Njema\xc4\x8dke i Italije u bliskoj budu\xc4\x87nosti._NEWLINE_Gospodarska budu\xc4\x87nost Japana ovisila je prije svega o isporuci sirovina iz kolonija Velike Britanije i Francuske. U to vrijeme je u Europi ve\xc4\x87 po\xc4\x8deo Drugi svjetski rat, i Japanci koriste situaciju da ucijene Veliku Britaniju da zatvori burmansku cestu i time presije\xc4\x8de snabdijevanje kineskih trupa. Umjesto tom cestom ameri\xc4\x8dki general William H. Tunner organizira zra\xc4\x8dni most preko Himalaja ("The Hump") kojim Saveznici nastavljaju snabdijevanje Kineza.\n_START_SECTION_\n1940.\n_START_PARAGRAPH_\nPo\xc4\x8detkom ovog rata, raspolo\xc5\xbeenje u SAD-u je tendiralo ka potpori Japanu. No, nakon napada na USS Panay i izvje\xc5\xa1taja o japanskim ratnim zlo\xc4\x8dinima kao i ugro\xc5\xbeenosti ameri\xc4\x8dkih naftnih interesa u Kini, raspolo\xc5\xbeenje se naglo mijenjalo, i ameri\xc4\x8dka Pacifi\xc4\x8dka flota vra\xc4\x87a se u bazu u Pearl Harbor._NEWLINE_U Kini se ponovo vode \xc5\xbeestoke borbe s izmjeni\xc4\x8dnim ishodom, i obje strane su se na\xc5\xa1le u pat poziciji. Vojska kuomintanga pobje\xc4\x91uju kod Zaoyanga i Yichanga te u operacijama u sredi\xc5\xa1njem Hupeiu, a komunisti u najve\xc4\x87em pothvatu komunisti\xc4\x8dke Crvene armije u ofenzivi sa stotinu pukovnija. Japanskom invazijom Francuske Indokine i dalje se smanjuje mogu\xc4\x87nost opskrbe Kine. _NEWLINE_Japan sada dr\xc5\xbei isto\xc4\x8dne dijelove Kine, dok je ostatak zemlje bio podijeljen izme\xc4\x91u Kuomintanga pod \xc4\x8cang Kaj-\xc5\xa1ekom, i komunisti\xc4\x8dkih snaga Mao Ce Tunga. U okupiranom dijelu Japanci osnivaju marionetsku vladu u Nankingu za za\xc5\xa1titu svojih interesa u Kini. Na \xc4\x8delu nje bio je Wang Ching-wei koji je prije bio u vrhovima Kuomintanga. No, ova vlada je kod stanovni\xc5\xa1tva Kine bila krajnje omra\xc5\xbeena zbog brutalnosti koju su prema njima tijekom rata pokazali Japanci. Gerilsko ratovanje se tako\xc4\x91er nastavlja._NEWLINE_27. rujna 1940. Japan potpisuje Trojni pakt. Na taj na\xc4\x8din japanski Car odbacuje neutralnost i nagla\xc5\xa1ava svoju agresivnu vanjsku politiku, prije svega prema Kini. Ameri\xc4\x8dka vlada je zatim pozvala sve svoje civilne gra\xc4\x91ane da napuste Daleki istok, a zabranila je i izvoz zrakoplovnog benzina, \xc5\xbeeljeza i \xc5\xbeeljeznog otpada u Japan.\n_START_SECTION_\n1941.\n_START_PARAGRAPH_\nSovjetski Savez 13. travnja 1941. s Japanom potpisuje Japansko-sovjetski sporazum o neutralnosti. U svibnju Japanci podastiru Sjedinjenim ameri\xc4\x8dkim dr\xc5\xbeavama prijedlog mirovnog sporazuma za podru\xc4\x8dje Tihog oceana. Prijedlog je sadr\xc5\xbeavao zahtjev da SAD privoli \xc4\x8cang Kaj-\xc5\xa1ek na mirovne pregovore s Japanom, te da prestane podr\xc5\xbeavati \xc4\x8cangov re\xc5\xbeim. Po ispunjenju tih japanskih zahtjeva, predvi\xc4\x91ali su povla\xc4\x8denje svojih snaga iz Kine, gdje bi ostale samo manje okupacijske jedinice. Pored toga, Japan je \xc5\xbeelio normaliziranje trgovinskih odnosa sa SAD-om i suradnju u dobivanju i proizvodnji sirovina. SAD i Velika Britanija objavljuju izvozni embargo za Japan i zamrzavaju njegova financijska sredstva. Japan opetovano daje mirovnu ponudu za podru\xc4\x8dje Tihog oceana koju Amerikanci opetovano odbacuju, a Japan ne udovoljava ameri\xc4\x8dkim zahtjevima da napusti Kinu. Zbog embarga SAD-a i Velike Britanije i otsje\xc4\x8denosti od isporuke sirovina europskih saveznika, Japanu se rat sa SAD-om \xc4\x8dinio jedinom alternativom gubitku carstva u dotada\xc5\xa1njem obliku. _NEWLINE_Iako je ve\xc4\x87 nekoliko godina ratovao s Kinom, kao slu\xc5\xbebeni ulazak Japana u Drugi svjetski rat smatra se 7. prosinac 1941. godine, dan napada na Pearl Harbor. Idu\xc4\x87eg dana, 8. prosinca, Sjedinjene Ameri\xc4\x8dke Dr\xc5\xbeave, Ujedinjeno Kraljevstvo i Kina objavljuju rat Japanu, \xc4\x8dime ovaj rat postaje dio ukupnih ratnih doga\xc4\x91anja Drugog svjetskog rata.\n_START_SECTION_\n1942.-1945.\n_START_PARAGRAPH_\nU roku od nekoliko dana poslije napada na Pearl Harbor, i Sjedinjene Dr\xc5\xbeave i Kina slu\xc5\xbebeno progla\xc5\xa1avaju rat protiv Japana, a nakon \xc5\xa1to je Nacionalna revolucionarna armija postigla jo\xc5\xa1 jednu odlu\xc4\x8duju\xc4\x87u pobjedu protiv japanske vojske u Changsha kineska vlada  omiljena je kod saveznika. Ameri\xc4\x8dki predsjednik Franklin D. Roosevelt Sjedinjene Dr\xc5\xbeave, Veliku Britaniju, Sovjetski Savez i Kinu naziva "\xc4\x8detiri policajca", uzdi\xc5\xbeu\xc4\x87i me\xc4\x91unarodni status Kine nakon stolje\xc4\x87a poni\xc5\xbeenja od strane raznih imperijalista. \xc4\x8cang Kaj-\xc5\xa1ek je nastavio primati opskrbu iz Sjedinjenih Dr\xc5\xbeava, ali kasnije vrlo oskudno. _NEWLINE_Opskrbni pravac preko Sovjetskog Saveza ostao je otvoren tijkom rata, a morski pravci prema Kini i kinesko-vijetnamska \xc5\xbeeljeznica su bili zatvoreni od 1940. Kad se zatvorio put prema Burmi 1942. pa sve do otvaranja ceste Ledo 1945., inozemna pomo\xc4\x87 je uvelike bila ograni\xc4\x8dena te su zrakoplovi preletavali Himalaju (The Hump) da bi do\xc5\xa1li do Kine. Ve\xc4\x87inu kineske industrije su Japanci uzeli u svoje ruke ili su je uni\xc5\xa1tili, a Sovjetski Savez je odbio dopustiti da se Kina opskrbljuje preko Kazahstana u Xinjiang jer je tamo\xc5\xa1nji ratni zapovjednik Sheng Shicai 1942. bio protiv sovjeta uz \xc4\x8cangovo odobrenje. Prema tome, kineske vlasti nikada nisu imale materijala i opreme potrebne za glavnu protuofenzivu protiv Japanaca. Ali, unato\xc4\x8d te\xc5\xa1kom manjku materijala, 1943. Kinezi su bili uspje\xc5\xa1ni u savladavanju japanske ofenzive u bitci kod Hubeia i u bitci kod Changde._NEWLINE_\xc4\x8cang je imenovan savezni\xc4\x8dkim vrhovnim zapovjednikom u Kini 1942., dok je ameri\xc4\x8dki general Josiph Stilwell slu\xc5\xbeio kao \xc4\x8cangov na\xc4\x8delnik \xc5\xa1taba, a istovremeno je zapovijedao snagama SAD-a u ratu na indijsko-burmanskom terenu. Me\xc4\x91utim, odnosi izme\xc4\x91u Stilwella i \xc4\x8canga su se pogor\xc5\xa1ali zbog vi\xc5\xa1e razloga, vjerojatno zbog korupcije i neefikasnosti vlade Kuomintanga. Stilwell je \xc5\xbeelio preuzeti potpunu kontrolu nad kineskim vojnicima, a \xc4\x8cang se tome \xc5\xbeestoko usprotivio. Stilwell nije cijenio slo\xc5\xbeenost situacije uklju\xc4\x8duju\xc4\x87i i ja\xc4\x8danje kineskih komunista za vrijeme rata jer se \xc4\x8cang na kraju krajeva borio i s komunistima i s Japancima. Stilwell je otvoreno osudio kinesku vladu za vo\xc4\x91enje rata, a \xc4\x8cang nije mijenjao stav da aktivno razbije japansku blokadu jer je Kina ve\xc4\x87 pretrpjela desetke milijuna \xc5\xbertava u ratu, a Japan bi eventualno kapitulirao zbog sna\xc5\xbenije ameri\xc4\x8dke industrije. Zbog tih razloga ostali Saveznici su postupno po\xc4\x8deli gubiti povjerenje u kineske sposobnosti te su koncentrirali svoje napore prema Pacifiku._NEWLINE_Kako se japanska pozicija na Pacifiku pogor\xc5\xa1avala brzo, Japanci su mobilizirali 400.000 ljudi i pokrenuli najve\xc4\x87u ofenzivu u Drugom svjetskom ratu kako bi napali zra\xc4\x8dne baze SAD-a u Kini i povezali \xc5\xbeeljezni\xc4\x8dku prugu izme\xc4\x91u Mand\xc5\xbeurije i Vijetnama. Tako su ve\xc4\x87i gradovi u Hunanu, Henanu i Guangxiu bili okupirani. Zbog neuspjeha kineskih snaga u obrani tih podru\xc4\x8dja, Stilwella je zamijenio Albert Wedemeyer._NEWLINE_Me\xc4\x91utim, do kraja 1944. kineske su se trupe, pod zapovjedni\xc5\xa1tvom Sun Li-jena napadaju\xc4\x87i iz Indije i onih pod zapovjedni\xc5\xa1tvom Wei Lihuang napadaju\xc4\x87i iz Yunnana, pridru\xc5\xbeile snagama u Mong-Yu, koje su istjerale Japance iz Sjeverne Burme i osigurale cestu Ledo koja je bila opskrbni pravac prema Kini. U prolje\xc4\x87e 1945. Kinezi su pokrenuli ofenzivu i ponovno zauzeli Hunan i Guangxi. Kako je kineska vojska dobro napredovala, Wedemeyer je planirao ponovno zauzeti Guangdong u ljeto 1945. i usmjeriti se na sjever prema \xc5\xa0angaju. Ali atomsko bombardiranje Hiro\xc5\xa1ime i Nagasakija po\xc5\xbeurilo je Japance na predaju pa ti planovi nisu izvedeni._NEWLINE_Na Hiro\xc5\xa1imu je atomska bomba ba\xc4\x8dena 6. kolovoza, a na Nagasaki 9. kolovoza. Tako\xc4\x91er, 9. kolovoza je Sovjetski savez napao Japance u Mand\xc5\xbeuriji razvrgnuv\xc5\xa1i pakt o nenapadanju \xc5\xa1to je bilo dogovoreno na konferenciji u Potsdamu. Napad su izvele tri sovjetske armije. U manje od dva tjedna, kwantun\xc5\xa1ka armija u Mand\xc5\xbeuriji je uni\xc5\xa1tena koju je \xc4\x8dinilo milijun ljudi bez adekvatne opreme i zra\xc4\x8dne pomo\xc4\x87i. Car Hirohito je slu\xc5\xbebeno kapitulirao 15. kolovoza 1945., a slu\xc5\xbebena predaja je potpisana na bojnom brodu USS Missouri 2. rujna. Japanske trupe u Kini su se slu\xc5\xbebeno predale 9. rujna 1945. i prema konferenciji u Kairu 1943., Mand\xc5\xbeurija, Tajvan i Pengu su vra\xc4\x87eni Kini.'